钦定古今图书集成/明伦汇编/氏族典/第082卷 > 吴崇礼
## 钦定古今图书集成/明伦汇编/氏族典/第082卷 > 吴崇礼

按《宁阳县志》：崇礼字彬卿，别号节庵。诞之夕，封公梦
仙人相访，遂诞崇礼。万历丙戌举进士，筮仕蒲县，壬
辰钦取西台，按两淮盐政，庚子按淮扬，乙巳巡关李
晋江拜相，台省九列皆具保疏，公独毅然不可，曰：“吾
台省闻有参驳，不闻有保举也。”未几诸保者斥，一时
朝议哄然，推服其识力。丁未陞棘卿，明允执法，遂晋
顺天巡抚。戊申，丁继母忧，号泣出血。乙丑，起大司马，
即促装，忽转南京大司寇。崇礼曰：“吾治兵未效，复治
刑乎？誓必大宣主德，广布皇仁，使囹圄空虚，乃吾愿
耳。”积劳成痼，卒于南京。上嘉其清忠，特赐宠恤，赠太
子太保，赐谥“定襄。”